In nomine sanctæ et individuæ Trinitatis. Ego Philippus, Dei gratia Francorum rex. Sicut est regiæ celsitudinis ac dignitatis sæcularis militiæ stipendia dispensare, ita etiam et eo studiosius, præterire namque videmus figuram mundi hujus et gloriam, momentanea pro sempiternis commutantes, in ecclesia Deo militantibus caritatis dextram debemus extendere eisque in humanis usibus ad serviendum Deo viventi, in quantum licet ac possumus, ministrare, ipsi namque incessanter pro statu et incolumitate regni nostri deprecantur et postulant Deumque, nostris offensum excessibus, nobis repropitiando conciliant. Unde notum fieri volumus fidelibus sanctæ matris ecclesiæ, tam præsentibus quam futuris, quod fratres, videlicet canonici ecclesiæ beatorum martyrum Gervasii et Protasii, quæ sita est non longe foris muros Aurelianæ civitatis ad orientalem plagam, Johannes et Heribertus, cum ceteris eidem loco professis, adiere præsentiam nostram humiliter obsecrantes ut præfatæ ecclesiæ supra nominatorum martyrum et fratribus inibi Deo servientibus ecclesiam sancti Remigii de Cantoilo cum omnibus ad eam pertinentibus, pro nobis ac nostris prædecessoribus, caritatis ac religionis amore concederemus. Quorum justæ quidem ac piæ petitioni, astantibus personis de palatio nostro quorum nomina subtitulantur, annuimus. Ad hoc etiam donum, clausum nostrum vinearum quod in supradicto loco habebamus et nostræ procurator pueritiæ plantari fecit Balduinus, Flandrensium comes, addidimus. Præcipiendo etiam firmavimus et firmando præcepimus ne nos aut nostri successores vel noster ministerialis aut nostrorum successorum, venator seu cujuscunque ministerii fuerit nostri vel alterius, aliquid consuetudinis vel exactionis in ecclesia supradicta et in his quæ ad ecclesiam pertinent et in præfatis vineis, in datis etiam et a nobis quibuslibet dandis, ulterius requirat aut exigat. Et ut hæc concessio nostra firma et inconcussa permaneat et hoc donum nostrum supradicti fratres quietum et solutum, sine qualibet consuetudine vel exactione quæ ab eis inde requiratur nostra vel ceterorum, in perpetuum teneant et possideant, memoriale istud inde fieri et nostri nominis caractere et sigillo nostro, propria manu nostra signatum, corroborari præcepimus. Signum (Monogramma) Philippi, regis Francorum. Signum Ricerii, Senonum archiepiscopi. Signum Frederici, regis dapiferi. S. Waleranni, camerarii. S. Hugonis, constabularii. S. Hervei, magistri pincernarum. S. Gosfredi de Calmonte. S. Roberti de Castello. S. Hugonis de Pusiaco. S. Mauritii, præpositi. Interfuit Hugo, nomine Filius, et Adelardus Damuini. Datum publice Aurelianis, anno incarnati Verbi MLXXVII, anno vero regni nostri XVIII, Gosfrido, Parisiorum episcopo, cancellario nostro.